58. ΑΠΟΦΑΣΙΣ ΥΠΟΥΡΓΟΥ ΑΠΑΣΧΟΛΗΣΕΩΣ Αριθ.29679/3572 της 26 Ιουν./1 Ιουλ.  1975 (ΦΕΚ Β΄ 700) Περί τύπου σφραγίδων των παρά τω Υπουργείω Απασχολήσεως Αρχών, Οργανισμών και Νομικών Προσώπων Δημοσίου Δικαίου. Έχοντες υπ' όψει: α.Τας διατάξεις του άρθρ. 7 του Νόμ. 48/1975 «περί της Εθνικής Σημαίας της Ελλάδος, του εμβλήματος της Ελληνικής Δημοκρατίας, του όρκου των αναλαμβανόντων δημοσίαν εν γένει υπηρεσίαν, του τύπου των σφραγίδων των Δημοσίων Αρχών και των εγγράφων τούτων» (ΦΕΚ 108 τ.Α΄ της 7.6.1975) και β.Τας διατάξεις του Ν.Δ. 175/1973 «περί Υπουργικού Συμβουλίου και Υπουργείων» τεθείσας, εν ισχύϊ δια του Π.Δ. 296/1973, αποφασίζομεν: Καθορίζομεν τας Αρχάς, Οργανισμούς και Νομικά Πρόσωπα Δημοσίου Δικαίου του καθ’ ημάς Υπουργείου, αίτινες δικαιούνται να έχουν ιδίαν σφραγίδα και το υπεύθυνον, προς φύλαξιν αυτής όργανον, ως κάτωθι: α.Την Κεντρικήν Υπηρεσίαν του καθ’ ημάς Υπουργείου, ήτις τηρεί την υπό της διατάξεως της παρ. 1 του άρθρ. 6 του Νόμ. 48/1975 προβλεπομένην σφραγίδα. β.Τα Υπηρεσιακά και Πειθαρχικά Συμβούλια, ως και τα υπό του καθ’ ημάς Υπουργείου εποπτευόμενα ΝΠΔΔ άτινα τηρούν έκαστον την υπό των διατάξεων της παρ. 3 του άρθρ. 6 του Νόμ. 48/1975 προβλεπομένην σφραγίδα. 2.Υπεύθυνον δια την φύλαξιν των ως άνω σφραγίδων ορίζομεν, δια μεν την Κεντρικήν Υπηρεσίαν του Υπουργείου, τον Προϊστάμενον της ΚΥΠΔΑ, δια δε τας λοιπάς υπηρεσίας και ΝΠΔΔ, τους Προϊσταμένους της Γραμματείας εκάστου. 3.Προς διευκόλυνσιν του όλου έργου διεκπεραιώσεως, δύνανται, οι ως άνω υπεύθυνοι να προβούν εις την πολλαπλήν παραγγελίαν και διάθεσιν της σφραγίδος εις ετέρας μονάδας, όπου παρίσταται υπηρεσιακή ανάγκη, ορίζοντες άμα και τον υπεύθυνον φυλάξεως ταύτης. Αι παλαιού τύπου σφραγίδες δέον όπως καταστραφούν, μερίμνη των υπευθύνων, κατά τα ισχύοντα. Πάσα σχετική προγενεστέρα καταργείται. Η παρούσα, κοινοποιηθήτω προς άμεσον εκτέλεσιν, δημοσιευθήτω δε δια της Εφημερίδος της Κυβερνήσεως. 